Tehnică nouă de toaletare a arborilor aplicată în Sibiu: Vor avea coroana dreptunghiulară / "După toaletare şi fixarea cadrului, noua formă a coroanei va rezulta în 2-3 ani"
Primăria Sibiu a anunţat că va toaleta, luni, arborii de pe strada Oţelarilor din municipiu, folosind pentru prima dată o nouă tehnică, practic pomii vor avea coroana dreptunghiulară după ce vor fi tunşi, informează un comunicat de presă trimis Agerpres.
"Pentru că peisajul format de aceşti arbori este unul plăcut şi pentru a nu recurge la recoltarea celor care provoacă deja daune, aşa cum au reclamat şi cetăţenii care locuiesc aici, se va utiliza o tehnică mai deosebită în toaletarea acestora, numită în termeni de specialitate 'pollarding'. Acest tip de toaletare presupune o intervenţie mai accentuată în coroana arborelui, cu tăieri specifice care vor da o anumită formă acesteia – în cazul de faţă se va adopta o formă dreptunghiulară. Pentru a realiza această formă geometrică, pe coroana arborilor se va monta un cadru confecţionat din bambus, cu rol de şablon, care va ghida formarea coroanei în următorii ani. Dat fiind faptul că este o tehnică utilizată în premieră în Sibiu, pentru execuţia acestor operaţiuni a fost contractată Asociaţia Română de Arboricultură", se arată în comunicatul de presă.
Astfel, luni vor fi toaletaţi cei 40 de arbori de pe strada Oţelarilor, din cartierul Lazaret, care vor avea coroana dreptunghiulară.
"După toaletare şi fixarea cadrului, noua formă a coroanei va rezulta în 2-3 ani. Serviciul Parcuri va continua să îi întreţină pentru a ajunge la forma dorită", a mai precizat sursa citată..
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank